Тады нашы востраўская васьмігодка і калгас Рассвет дружна жылі — разам і на працу, і на святы траплялі. Летам, на канікулах, пачынаючы пасля пятага класа, мы хадзілі на калгасную працу ў брыгаду. І на полі, і на сенажаці, і на сіласнай яме, і на збожжатаку — усюды знаходзілася праца для дзяцей. А ўжо восенню, калі ішлі ў школу, само сабой чакала ў полі вучняў калгасная бульба, не кажучы ўжо пра прышкольныя грады.